વર્ષ દરમિયાન શાળાકીય પ્રવૃત્તિઓમાં વ્યસ્ત રહેવાથી તેમજ વિભક્ત કુટુંબપ્રથાને કારણે બાળક સગાં સંબંધીઓના સ્નેહ સંસ્કાર પામી શકતું નથી. પરિવારના બીજા સભ્યોને પોતાને ત્યાં વેકેશન માણવા આમંત્રણ આપવાનું પણ અશક્ય બન્યુ છે. પરંતુ હાલમાં કુટુંબમેળાનો નવો અભિગમ આકાર પામ્યો છે. નજીકના સ્થળે કોઈ વિશાળ જગ્યાએ નદી કાંઠે કે દરિયાકિનારે કે પછી પર્વતની તળેટીમાં કુટુંબના બધા જ સભ્યો ભેગા થાય છે. પ્રકૃતિનું સાન્નિધ્ય માણતા મુક્ત મને પોતપોતાની વિસ્તારના વિશિષ્ટ કાર્યક્રમોની આપ લે કરે છે. આવા કાર્યક્રમોમાં સંગીત, યોગાસન, ચિત્રપ્રદર્શન, કવીઝ, અંતાક્ષરી ટ્રેકીંગ વગેરે મુખ્ય હોય છે. અહીં દાદા-દાદી પુત્ર પૌત્રીઓનું સાનિધ્ય માણે છે. બાળકોને દાદા-દાદીનું વાત્સલ્ય મળે છે. પતિ-પત્ત્નિ બન્ને વ્યવસાયી હોવાથી આવાં સ્થળોએ કાર્યક્રમ કરવાથી સ્વાગત રસોડાનો વહીવટ જેવા કામ કરવાનાં રહેતા નથી. જેમને કુટુંબમેળા શક્ય નથી તેઓ પ્રવાસનું આયોજન કરે તો વેકેશન મધુર સ્મૃતિ બની રહે. લાંબા પ્રવાસની તૈયારી એ પણ એક શિક્ષણ જ છે. વર્ષ દરમિયાન અભિયાસમાં પ્રવૃત્ત બાળકને ટ્રેઈનમાં રિઝર્વેશન કેવી રીતે કરાવવું? ક્યારે કરાવવું? સાથે કઇ કઇ વસ્તુઓ રાખવી વ. કશી સમજણ હોતી નથી.